Κανονισμός (ΕΚ) αριθ. 2589/2001 της Επιτροπής

της 27ης Δεκεμβρίου 2001

για τροποποίηση του κανονισμού (ΕΟΚ) αριθ. 94/92 περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες που προβλέπεται στον κανονισμό (ΕΟΚ) αριθ. 2092/91

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 2491/2001(2), και ιδίως το άρθρο 11 παράγραφος 1,

Εκτιμώντας τα ακόλουθα:

(1) Ο κατάλογος των τρίτων χωρών, από τις οποίες πρέπει να κατάγονται ορισμένα γεωργικά προϊόντα προκειμένου να κυκλοφορούν στο εμπόριο στην Κοινότητα, που προβλέπεται από το άρθρο 11 παράγραφος 1 του κανονισμού (ΕΟΚ) αριθ. 2092/91, καταρτίζεται στο παράρτημα του κανονισμού (ΕΟΚ) αριθ. 94/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 349/2001(4). Ο κατάλογος αυτός έχει καταρτιστεί σύμφωνα με το άρθρο 11 παράγραφος 2 του κανονισμού (ΕΟΚ) αριθ. 2092/91.

(2) Η Τσεχική Δημοκρατία υπέβαλε αίτηση στην Επιτροπή για επέκταση των κατηγοριών προϊόντων που περιλαμβάνονται στον κατάλογο που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 2092/91, προκειμένου να συμπεριληφθούν τα ζώα και τα ζωικά προϊόντα. Υπέβαλε τις απαραίτητες πληροφορίες σύμφωνα με το άρθρο 2 παράγραφος 2 του κανονισμού (ΕΟΚ) αριθ. 94/92.

(3) Η εξέταση των εν λόγω πληροφοριών και οι μετέπειτα συζητήσεις με τις αρχές της Τσεχικής Δημοκρατίας οδήγησαν στο συμπέρασμα ότι στην εν λόγω χώρα υπάρχει ισοτιμία των κανόνων παραγωγής και ελέγχου των ζώων και των ζωικών προϊόντων με τους κανόνες που προβλέπονται στον κανονισμό (ΕΟΚ) αριθ. 2092/91.

(4) Ωστόσο, από την εξέταση προέκυψε επίσης ότι οι κανόνες που εφαρμόζει η Τσεχική Δημοκρατία όσον αφορά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή δεν είναι ισοδύναμοι με αυτούς που προβλέπονται στον κανονισμό (ΕΟΚ) αριθ. 2092/91, όσον αφορά προϊόντα που περιέχουν περισσότερα από ένα συστατικά γεωργικής προέλευσης. Κατά συνέπεια, ο παρών κανονισμός δεν διέπει τα προϊόντα αυτά.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το τμήμα του παραρτήματος του κανονισμού (ΕΟΚ) αριθ. 94/92 που αφορά την Τσεχική Δημοκρατία αντικαθίσταται από το κείμενο που περιέχεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 22.7.1991, σ. 1.

(2) ΕΕ L 337 της 20.12.2001, σ. 9.

(3) ΕΕ L 11 της 17.1.1992, σ. 14.

(4) ΕΕ L 52 της 22.2.2001, σ. 14.

ΠΑΡΑΡΤΗΜΑ

"ΤΣΕΧΙΚΗ ΔΗΜΟΚΡΑΤΙΑ

1. Κατηγορία προϊόντων:

α) τα μη μεταποιημένα γεωργικά προϊόντα, τα ζώα και τα μη μεταποιημένα ζωικά προϊόντα κατά την έννοια του άρθρου 1 παράγραφος 1 στοιχείο α) του κανονισμού (ΕΟΚ) αριθ. 2092/91, με εξαίρεση:

- τα φυτικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή, και που περιέχουν περισσότερα από ένα συστατικά γεωργικής προέλευσης,

- τα ζώα και τα ζωικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή

- τα προϊόντα υδατοκαλλιέργειας·

β) τα μεταποιημένα γεωργικά φυτικά προϊόντα και τα ζωικά προϊόντα που προορίζονται για ανθρώπινη κατανάλωση κατά την έννοια του άρθρου 1 παράγραφος 1 στοιχείο β) του κανονισμού (ΕΟΚ) αριθ. 2092/91 με εξαίρεση:

- τα φυτικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή, και που περιέχουν περισσότερα από ένα συστατικά γεωργικής προέλευσης,

- τα ζώα και τα ζωικά προϊόντα που φέρουν ή προορίζονται να φέρουν ενδείξεις που αναφέρονται στη μετατροπή

- τα προϊόντα υδατοκαλλιέργειας

2. Καταγωγή: προϊόντα της κατηγορίας 1 στοιχείο α) και βιολογικά παραγόμενα συστατικά προϊόντων της κατηγορίας 1 στοιχείο β) που έχουν παραχθεί στην Τσεχική Δημοκρατία.

3. Οργανισμοί ελέγχου: 'ΚΕΖ o.p.s.'

4. Οργανισμοί αρμόδιοι για τον έλεγχο των πιστοποιητικών: 'ΚΕΖ o.p.s.' και 'Υπουργείο Διαρθρωτικής Πολιτικής και Ανάπτυξης της Υπαίθρου'.

5. Προθεσμία της υπαγωγής στον κατάλογο: 30.6.2003."